<classify> WAZIRI Mkuu, Kassim Majaliwa amewataka wafanyabiashara na wanunuzi wa mazao nchini kuchangamkia fursa ya kununua mazao na kupeleka maeneo yenye uhaba wa chakula uliosababishwa na uhaba wa mvua.Alikuwa akijibu swali la papo kwa hapo la Mbunge wa Monduli, Julius Kalanga CCM aliyetaka kujua serikali ina mpango gani kupeleka chakula cha bei nafuu kutoka Wakala wa Taifa wa Hifadhi ya Chakula NFRA katika maeneo yenye upungufu wa chakula uliosababishwa na uhaba wa mvua. Waziri Mkuu alisema kwa wastani uvunaji wa mazao kwa mwaka huu hapa nchini upo vizuri hata kama kuna maeneo machache yana upungufu wa chakula sababu ya uhaba wa mvua. Hivyo wafanyabiashara wanaweza kununua mazao na kupeleka katika maeneo yenye uhaba wa chakula na hivyo wakiwa wengi wakashindana na bei yake itashuka na wananchi watamudu kununua. Alisema NFRA imewahakikishia kwamba mwaka huu kuna usalama wa chakula na hivyo kipo cha kutosha na ndiyo maana mahindi yameuzwa nchini na nje ya nchi. Alisema kinachotakiwa ni viongozi wahusika ni kutoa taarifa kwa serikali maeneo yenye upungufu wa chakula ili kuhakikisha kwamba wananchi wa maeneo hayo wanapelekwa chakula na kununua kwa bei nafuu. Alisema serikali imesikia suala hiyo na wizara ya kilimo inasikia hivyo watafanya utaratibu kuhakikisha maeneo yenye uhaba wa chakula yanapelekewa chakula cha kununua kwa bei nafuu.Waziri Mkuu alisisitiza kwamba kila mwananchi anatakiwa kufanya kazi kama falsafa ya serikali ya awamu ya tano inavyotaka kila mtu afanye kazi ili kupata ziada ya chakula kwa jili ya matumizi katika familia zao. Katika hatua nyingine, Waziri Mkuu amesema hadi juzi wameshanunua tani 235,000 za pamba na kuwa hakikishia wafanyabiashara kwamba iliyobaki itaondoka mikononi mwao kwa kuwa itachukuliwa yote. Alibainisha hayo wakati akijibu swali la Mbunge wa Sumve, Richard Ndasa CCM, aliyetaka kujua nini kauli ya serikali kuhusu wakulima wa zao la pamba ambao ipo nyumbani na wamekopwa hawajalipwa. Waziri Mkuu alisema suala la pamba na uzalishaji umeongezeka kutoka tani 220,000 mwaka uliopita hadi tani 300,000 kwa msimu huu na kwamba tunategemea kupata zaidi ya tani hizo.  <topic>: KITAIFA 